text: তালায় ছাত্রলীগের সাবেক সভাপতিকে ছুরিকাঘাত,গুরুতর আহত তালায় ছাত্রলীগের সাবেক সভাপতিকে ছুরিকাঘাত,গুরুতর আহত – DailyKhaborerAlo | ডেইলী খবরের আলো
  তালায় ছাত্রলীগের সাবেক সভাপতিকে ছুরিকাঘাত,গুরুতর আহত
  শেখ আমিনুর হোসেন, সাতক্ষীরা ব্যুরো চীফ: সাতক্ষীরার তালা উপজেলা ছাত্রলীগের সাবেক সভাপতি ও আসন্ন উপজেলা পরিষদ নির্বাচনের ভাইস চেয়ারম্যান পদপ্রার্থী সরদার মশিয়ার রহমান দূর্বত্তদের ছুরিকাঘাতে গুরুতর আহত হয়েছে। মঙ্গলবার রাতে শহরের রেড ক্রিসেন্ট সোসাইটির সামনে এ ঘটনাটি ঘটে।
  তার চাচাতো ভাই শিমুল হাসান জানান, তিনি ও তার ভাই সরদার মশিয়ার রহমান নির্বাচনের কাজে সাতক্ষীরায় এসেছিলেন। মঙ্গলবার রাত সাড়ে ১০টার দিকে তারা রেড ক্রিসেন্ট সোসাইটির সামনে দাড়িয়ে দলের নেতা-কর্মীদের সাথে কথা বলছিলেন। এ সময় পিছন দিক থেকে তাকে ছুরি মেরে পালিয়ে যায় দূর্বত্তরা।স্হানীয়রা তাৎক্ষণিকভাব তাকে উদ্ধার করে সাতক্ষীরা সদর হাসাপাতালে ভর্তি করেন।
  সাতক্ষীরা সদর হাসপাতাল কর্তব্যরত চিকিৎসক ডা. শরিফুল ইসলাম জানান, তার অবস্থা আশংকাজনক হওয়ায় তাকে প্রাথমিক চিকিৎসা শেষে উন্নত চিকিৎসার জন্য খুলনা মেডিকেল কলেজ হাসপাতালে পাঠানো হয়েছে।
  সাতক্ষীরা সদর থানার অফিসার ইনচার্জ (ওসি) মোস্তাফিজুর রহমান জানান, কারা এ হামলা চালিয়েছে সেটি এখনো নিশ্চিত নয়। তবে হামলাকারীদের গ্রেফতারে পুলিশের অভিযান অব্যাহত রয়েছে।
  উল্লেখ্য, এর আগে উপজেলা পরিষদ নির্বাচনে তালা উপজেলা আওয়ামী লীগের মধ্যে চরম উত্তেজনা বিরাজ করছিলো। গত ২৬ জানুয়ারি শনিবার দুপুরে উপজেলা নির্বাচনকে সামনে রেখে তালা উপজেলা আওয়ামীলীগের বিশেষ বর্ধিত সভায় অবরুদ্ধ হন জেলা আওয়ামী লীগের সভাপতি মুনসুর আহম্মদ ও সাধারণ সম্পাদক নজরুল ইসলাম। পরদিন রবিবার দুপুরে কেন্দ্রে আগে ও পরে নাম পাঠানোকে কেন্দ্র করে ভাইস চেয়ারম্যান প্রার্থী আহত সাবেক ছাত্রলীগ নেতা সরদার মশিয়ার রহমান ও বর্তমান ভাইস চেয়ারম্যান ইকতিয়ার হাসানের দুই গ্রুপের মধ্যে সংঘর্ষ বাঁধে। পরে পুলিশ লাঠিচার্জ করে পরিস্থিতি নিয়ন্ত্রণে আনে। এরই জের ধরে এ ঘটনাটি ঘটতে পারে বলে জানা গেছে।